Vinnslu jólablaðs Skessuhorns lauk í nótt og er það nú á leið úr prentun til áskrifenda og í verslanir . Blaðburðarbörn gætu orðið örlítið seinna á ferðinni en venjulega , en verða þó síðdegis í dag með hnausþykkan jólaglaðning til áskrifenda á Akranesi og í Borgarnesi . Áskrifendur á öðrum stöðum Vesturlands og utan landshlutans fá svo sína sendingu á morgun . Blaðið er stærsta blað ársins , 80 síður , og jafnframt það síðasta sem kemur út á árinu . Í því kennir margra grasa og efnistök eru ólík hefðbundnum tölublöðum . Jólaþema , krossgáta , myndagáta , hugvekja og áhugaverð viðtöl við tíu manns vítt og breitt af Vesturlandi . Þá senda níu valinkunnir Vestlendingar jólakveðju úr héraði , fréttaannáll ársins er á sínum stað , sagnaritari samtímans er kynntur og áfram mætti lengi telja . Hinsvegar er sjón sögu ríkari . Blaðamenn , og annað starfsfólk Skessuhorns , fara nú flestir í jólafrí fram til 2. janúar . Hinsvegar verður vakt um Skessuhornsvefinn og þarf að senda tilkynningar og efni á netfangið skessuhorn@skessuhorn.is eða hringja í síma 894-8998 .